《琐窗寒 赋得依依墟里烟，途中书所见也》
清代·周之琦

澹拂楼阴，轻笼木末，暗催秋暮。将开又合，只傍夕阳村墅。

任长空、片云自飞，等闲肯逐西风去。向水亭山馆，千丝摇飏，为谁留住。

何处。乡园路。但断梗飘蓬，易牵离绪。年光过眼，消得几番炊黍。

赋郊居、尘鞅未闲，耦耕旧约人在否。忍相看、数点霜枫，冷红鸦外舞。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。